## Educació destina 120.000 euros per a promocionar el valencià en els llibres de les Fogueres i de les festes de Moros i Cristians

*** Es beneficiaren 55 comissions de Fogueres i 25 associacions de festes de Moros i Cristians
* El termini de presentació de sol·licituds i llibres dels Fogueres acaba el 20 de maig i el de sol·licituds per a llibres de Moros i Cristians el 3 d’octubre**

La Conselleria d’Educació, Cultura, Universitats i Ocupació ha convocat els premis a la promoció de l’ús del valencià en els llibres de la Fogueres i de les festes de Moros i Cristians per a l’any 2025.

En concret, les ajudes destinades a promocionar el valencià en els llibres de Fogueres ascendixen a 120.000 euros, dels quals 74.000 euros es repartiran entre 55 comissions de Fogueres. Els premis van dels 5.000 euros del primer als 700 euros de l’últim.

Pel que fa a les associacions de Moros i Cristians, es repartiran 46.000 euros entre els 25 premis convocats. Estos premis van des dels 5.000 euros del primer als 900 euros de l’últim.

Respecte a les sol·licituds, es tramitaran de manera telemàtica i cada una s’ha d’acompanyar de 3 exemplars dels llibres per als quals se sol·licita la subvenció.

El termini de presentació de sol·licituds i de llibres per als llibres de les Fogueres acaba el 20 de maig de 2025 i, pel que respecta als llibres de Moros i Cristians, el 3 d’octubre de 2025.

Tant en un cas com en l’altre, els criteris de valoració tindran en compte tant la qualitat d’edició, els continguts literaris, l’extensió de text escrit en valencià, així com la publicitat en valencià.

L’objectiu d’estes ajudes de la Generalitat és donar suport a totes les accions que estiguen encaminades a l’edició, desenrotllament i promoció del valencià en les festes de la Comunitat Valenciana, en este cas, en els llibres de festes, que són una de les manifestacions culturals pròpies del territori.

Tota la informació sobre la convocatòria es pot consultar en el DOGV. A més, la tramitació de subvencions per als llibres de Fogueres es pot fer a través d’este [enllaç](https://www.gva.es/es/inicio/procedimientos?id_proc=279) i pel que fa als llibrets de Festes de Moros i Cristians, es pot accedir a través d’este altre [enllaç](https://www.gva.es/va/inicio/procedimientos?id_proc=18400).

Finalment, les entitats premiades de les Fogueres, a més de la dotació econòmica que els corresponga, seran obsequiades per part de Generalitat amb un estendard acreditatiu, i les que usen el llenguatge inclusiu en els seus llibres de festes seran guardonades amb un distintiu que en reconega l’ús.

Fecha: 01/05/2025